101.

opfordrer de kompetente tjenestegrene under Parlamentets sekretariat til på dets generalsekretærs ansvar senest i juni 2015 og med en foreløbig rapport senest i december 2014 at gennemføre en grundig gennemgang og vurdering af pålideligheden af Parlamentets it-sikkerhed, med fokus på: budgetmidler, personaleressourcer, teknisk kapacitet, intern organisation og alle relevante elementer for at kunne opnå et højt sikkerhedsniveau for Parlamentets it-systemer; mener, at en sådan vurdering som minimum bør omfatte en analyse af og oplysninger og henstillinger vedrørende: — behovet for regelmæssige, strenge og uafhængige sikkerhedsauditter og udbredelsestest med et udvalg af eksterne sikkerhedseksperter, idet der drages omsorg for gennemsigtighed og sikkerhed for deres kvalifikationer i forhold til tredjelande og enhver form for økonomiske interesser; — indføjelse i udbudsprocedurer for nye it-systemer af bedste-praksis-baserede specifikke krav vedrørende it-sikkerhed/privatlivets fred, herunder eventuelt et krav om open source-software som betingelse for et køb eller krav om, at pålidelige europæiske selskaber deltager i udbudsproceduren, når det drejer sig om sensitive sikkerhedsrelaterede områder; — listen over virksomheder, som har indgået ikt-kontrakter med Parlamentet, under hensyntagen til eventuelle oplysninger, der er kommet for dagen, om deres samarbejde med efterretningstjenester (såsom afsløringer NSA's aftaler med en virksomhed som RSA, hvis produkter Europa-Parlamentet angiveligt anvender til at beskytte medlemmernes og personalets fjernadgang til data), herunder mulighederne for at få de samme tjenesteydelser leveret af andre, helst europæiske, selskaber; — pålideligheden og modstandskraften ved den software, og især den umiddelbart tilgængelige kommercielle software, der anvendes af EU-institutionerne i deres it-systemer, for så vidt angår indgreb og indbrud foretaget af EU eller tredjelandes håndhævelses- og efterretningsmyndigheder, også under hensyntagen til de relevante internationale normer, bedste-praksis-baserede principper for sikkerhedsrisikoforvaltning og efterlevelse af EU's netværks- og informationssikkerhedsstandarder for sikkerhedsbrud; — anvendelse af flere open source-systemer; — skridt og foranstaltninger til at håndtere den øgede brug af mobile værktøjer (smartphones og tablets, både professionelle og personlige) og disses indvirkning på systemets it-sikkerhed; — sikkerheden i kommunikationen mellem forskellige arbejdssteder i Parlamentet og de it-systemer, som anvendes i Parlamentet; — brug og placering af servere og it-centre til Parlamentets it-systemer og betydningen for systemernes sikkerhed og integritet; — konkret gennemførelse af de eksisterende regler om sikkerhedsbrud og omgående underretning af de kompetente myndigheder fra udbyderne af offentligt tilgængelige telekommunikationsnet; — Parlamentets anvendelse af cloud-computing og -lagring, herunder arten af data, der lagres i skyen, hvordan indhold og adgang hertil beskyttes og hvor sky-serverne befinder sig, afklaring af de gældende juridiske rammer om databeskyttelse og efterretningsvirksomhed, såvel som en vurdering af mulighederne for udelukkende at anvende sky-servere, der befinder sig på EU-territorium; — en plan, der giver mulighed for at anvende mere kryptografisk teknologi, navnlig autentificeret ende til ende-kryptering for alle it- og kommunikationstjenester som cloud computing, e-mail, instant messaging og telefoni; — brug af elektroniske signaturer i e-mail; — en plan for anvendelse af den såkaldte GNU Privacy Guard som standardkrypteringsstandard for e-mail, som samtidig vil muliggøre brug af digitale signaturer; — muligheden for at oprette en sikker instant messaging-tjeneste i Parlamentet, der tillader sikker kommunikation, hvor servere kun ser krypteret indhold;